EVROPSKA KOMISIJA Bruselj, 21.11.2022 COM(2022) 647 final POROČILO KOMISIJE EVROPSKEMU PARLAMENTU IN SVETU Letno poročilo o operacijah humanitarne pomoči Evropske unije, financiranih leta 2021



Uvod Operacije humanitarne pomoči, financirane v letu 2021 Pregled glavnih podprtih operacij pomoči Horizontalne prednostne naloge Povzetek ocen, opravljenih v letu 2021 Dodatne informacije in viri Izvedbeni partnerji GD ECHO (2021) Uvod V tem poročilu so predstavljeni glavne dejavnosti Evropske unije (v nadaljnjem besedilu: EU) in rezultati njene politike v letu 2021 na področju humanitarne pomoči, ki je bila financirana iz proračuna Unije in jo je izvajala Evropska komisija (v nadaljnjem besedilu: Komisija). Poročilo je pripravljeno v skladu s členom 19 z dne 20. junija 1996. Operacije humanitarne pomoči, financirane v letu 2021 V letu 2021 so se humanitarne potrebe še naprej povečevale zaradi kompleksnih kriz, oboroženih spopadov, naravnih nesreč in izrednih zdravstvenih razmer, zlasti pandemije COVID-19. Komisija je prek svojega generalnega direktorata za evropsko civilno zaščito in evropske operacije humanitarne pomoči (GD ECHO) ostala vodilni donator humanitarne pomoči, saj je za podporo milijonom ljudem v stiski v več kot 80 državah zagotovila pomoč v višini skoraj 2,2 milijarde EUR. Ker je obsežen vpliv pandemije COVID-19 še poslabšal že tako težak položaj ranljivih skupin prebivalstva, je bilo od začetka pandemije za humanitarno podporo namenjenih skupno 656 milijonov EUR, vključno s svežnjem v višini 100 milijonov EUR za zagotavljanje cepiv v Afriki v sodelovanju s centri Afrike za obvladovanje in preprečevanje bolezni. Poleg tega je humanitarni zračni most v letu 2021 še naprej deloval in opravljenih je bilo 21 letov, s katerimi sta bila v štiri države dostavljena osnovna medicinska oprema in humanitarni tovor . Velik del humanitarne pomoči EU je bil namenjen za odziv na krize v Afriki in Siriji (ter njenih sosednjih državah). Poleg tega se je od talibanskega prevzema oblasti avgusta 2021 začela obsežna mobilizacija humanitarne pomoči, da bi se odzvali na drastično poslabšanje političnih razmer v Afganistanu in sosednjih državah. EU se je poleg tega osredotočala tudi na podporo prebivalcem, ki se še vedno spoprijemajo z dolgotrajnimi krizami, kot so tiste v Srednjeafriški republiki, Sudanu, Pakistanu, Kolumbiji, Ukrajini, Venezueli, na Haitiju in Filipinih. Komisija je za obravnavo vse večje vrzeli v financiranju humanitarne pomoči spodbujala izvajanje zavez velikega dogovora , hkrati pa je z izvajanjem smernic sektorske politike zagotavljala kakovostno financiranje. Pregled glavnih podprtih operacij pomoči Podsaharska Afrika Etiopija

Leto 2021 je v Etiopiji zaznamoval konflikt na severu med zvezno vlado in tigrajskimi regionalnimi varnostnimi silami. EU je s 85,5 milijona EUR podprla zagotavljanje življenjsko pomembne pomoči notranje razseljenim osebam, ki so jih pregnali konflikti ali naravne nesreče, pa tudi beguncem, migrantom in ljudem, ki so se zaradi izbruha kobilic v regiji spopadali z neustrezno prehransko varnostjo. Kenija Kenija gosti več kot 500 000 beguncev, predvsem iz Somalije in Južnega Sudana, ki so popolnoma odvisni od humanitarne pomoči. Dolgotrajna suša in COVID-19 sta vse bolj vplivala na razmere na področju hrane in prehrane, saj je v sušnih in polsušnih deželah pomoč pri preskrbi s hrano potrebovalo vsaj 3,1 milijona ljudi. EU je zagotovila 18 milijonov EUR za osnovne storitve za preživetje (pomoč pri preskrbi s hrano, vodo, sanitarno oskrbo in higieno, zdravje in prehrano, zaščito in izobraževanje) za begunce in prosilce za azil, ki živijo v taboriščih. Somalija Humanitarne razmere v Somaliji so se leta 2021 še poslabšale zaradi notranjega oboroženega spopada in hude suše. Humanitarna pomoč EU v višini 63,8 milijona EUR je vključevala reševalne dejavnosti, ukrepe za ublažitev posledic pojava puščavskih kobilic, poplav in vpliva pandemije COVID-19 ter ukrepe za krepitev zmogljivosti za zgodnje odzivanje v primeru novih pretresov. Južni Sudan Leta 2021 so prebivalstvo močno prizadeli konflikti, nasilje med skupnostmi, obsežne poplave in COVID-19. Humanitarni dostop do prizadetega prebivalstva je bil še naprej omejen zaradi nasilja in operativnih ovir. Z ukrepi EU je bilo zbranih 76,5 milijona EUR za zmanjšanje presežne ravni smrtnost in obolevnosti v državi, zaščito skupnosti, ki jih je prizadelo nasilje, zagotavljanje reševalnih dejavnosti in podporo dejavnostim humanitarnih skupnosti. Sudan Število ljudi, ki potrebujejo pomoč, se je povečalo že četrto leto zapored. Neustrezna prehranska varnost je bila še naprej zaskrbljujoče visoka, saj so se zaradi notranjih oboroženih spopadov, gospodarskega nazadovanja in inflacije, ki je vplivala na cene hrane, povečale in podaljšale razselitve. To se je še poslabšalo zaradi vpliva pandemije COVID-19. Oktobra 2021 se je več kot 20 % prebivalcev Sudana spoprijemalo z akutno neustrezno prehransko varnostjo. EU je namenila 62,1 milijona EUR za zagotavljanje nujnih reševalnih storitev in pomoči pri zaščiti prebivalstva, ki je bilo razseljeno ali prizadeto zaradi spopadov ali naravnih nesreč, ter za odzivanje na krize na področju zdravja, prehrane in prehranske varnosti. Uganda Uganda gosti največje število beguncev v Afriki, predvsem iz Južnega Sudana in Demokratične republike Kongo. Pritok beguncev je preobremenil sprejemne in tranzitne centre. Glavne potrebe so bile povezane s pomočjo pri preskrbi s hrano, vodo, sanitarnimi storitvami ter drugimi osnovnimi storitvami. EU je 35 milijonov EUR namenila za življenjsko pomembno pomoč najbolj ranljivim skupnostim in gostiteljskim skupnostim ter za krepitev lokalne pripravljenosti na nesreče. Burundi Zaradi ekstremnih vremenskih dogodkov, pandemije COVID-19 in skrbi glede zaščite ter varstva človekovih pravic je 2,3 milijona ljudi v Burundiju in več kot 260 000 beguncev v sosednjih državah potrebovalo humanitarno pomoč. EU je uporabila regionalni pristop in dodelila 12,8 milijona EUR v obliki pomoči za usklajevanje, zaščito, pripravljenost na nesreče in zmanjšanje tveganja nesreč, tudi v primeru epidemij.

Demokratična republika Kongo Zaradi humanitarnih kriz v Demokratični republiki Kongo je bilo 26 milijonov ljudi izpostavljenih akutni neustrezni prehranski varnosti. Posledica nenehnih konfliktov in nasilja v državi je več kot 5,6 milijona notranje razseljenih oseb in več kot 800 000 beguncev v sosednjih državah. Malarija, naravne nesreče in epidemije so terjale visok davek. EU je za humanitarno pomoč namenila 70 milijonov EUR, od tega več kot 63 milijonov EUR za reševalne dejavnosti, vključno s 15 milijoni EUR za odzivanje na lakoto. Podprla je tudi nujni odziv na izbruh vulkana Nyiragongo. Srednjeafriška republika Zaradi vse hujše regionalne krize v državi je več kot 1,4 milijona ljudi zapustilo svoje domove, zato so bila sredstva EU dodeljena za podporo preskrbe s hrano, preživljanja, kmetijstva, zaščite civilistov in osnovnih storitev (skupaj 22,5 milijona EUR, od tega 1 milijon EUR za odziv na nov prihod beguncev iz Srednjeafriške republike v Demokratično republiko Kongo). Podprta je bila tudi krepitev usklajevanja humanitarne pomoči, varnosti in logistike. Sahel Burkina Faso, Mavretanija, Mali, Čad, Niger, Nigerija in Kamerun. Več kot 32 milijonov ljudi je opredeljenih kot osebe v stiski, 23,7 milijona pa jih je izpostavljenih neustrezni prehranski varnosti (v povprečju dvakrat več kot v obdobju 2015–2020). EU je v Sahelu zagotovila 242 milijonov EUR za reševanje prehranske krize, okrepitev usklajevanja humanitarne pomoči in upravljanja varnosti na konfliktnih območjih ter za izboljšanje pripravljenosti na nesreče. Nadaljnji napredek je bil dosežen pri izvajanju povezave med humanitarno pomočjo, razvojem in mirom , da bi se povečala odpornost prizadetega prebivalstva, zmanjšale humanitarne potrebe ter odpravili temeljni vzroki neustrezne prehranske varnosti in akutne podhranjenosti. Čadska kotlina Nigerija, Niger, Kamerun in Čad Desetletna kriza je prizadela več kot 10 milijonov ljudi v tej regiji. EU je dala prednost večsektorski pomoči in dodelila 96,5 milijona EUR za podporo prisilno razseljenim osebam na področju preskrbe s hrano, prehrane, zdravja, vode, sanitarne oskrbe in higiene. Sredstva EU so bila namenjena tudi izobraževanju v izrednih razmerah, pripravljenosti na nesreče, logistiki za humanitarno infrastrukturo in dostopu z zračnimi prevozi. Južna Afrika in regija Indijskega oceana Angola, Bocvana, Komori, Esvatini, Lesoto, Madagaskar, Malavi, Mavricij, Mozambik, Namibija, Sejšeli, Južna Afrika, Zambija in Zimbabve Potrebe na območju Južne Afrike in Indijskega oceana so se znatno povečale zaradi suše, pandemije COVID-19, povečane aktivnosti ciklonov, visokih cen hrane in oboroženega nasilja, kar je povzročilo notranje razseljevanje. Več kot 23 milijonov ljudi se je soočalo z akutno neustrezno prehransko in hranilno varnostjo ter je potrebovalo humanitarno pomoč v vsej regiji. 52,5 milijona EUR pomoči EU je bilo osredotočene na odzivanje na izredne razmere, kot so pomoč pri preskrbi s hrano in prehrano, zaščita, dostop do zdravstvenega varstva, izobraževanje v izrednih razmerah, voda in sanitarije ter pripravljenost na nesreče. Severna Afrika Libija Približno 1,3 milijona ljudi je potrebovalo humanitarno pomoč, 168 011 ljudi je ostalo razseljenih, 635 051 pa je bilo migrantov. Pandemija COVID-19 in omejen humanitarni dostop so humanitarno krizo še poglobili. EU je namenila 9 milijonov EUR za pomoč najranljivejšim, in sicer z ukrepi za zaščito, večnamenskimi denarnimi transferji, osnovnim zdravstvenim varstvom in izobraževanjem v izrednih razmerah. Z namenskimi sredstvi je bila podprta kampanja cepljenja proti COVID-19.

Zahodna Sahara in Alžirija Zaradi pozabljene krize, ki traja že 40 let, je več deset tisoč zahodnosaharskih beguncev še vedno v brezizhodni situaciji. Živijo v petih taboriščih na jugozahodu Alžirije in imajo omejen dostop do zunanjih virov, zaradi česar je njihovo preživetje odvisno od humanitarne pomoči. EU je za kritje osnovnih potreb teh beguncev, kot so hrana, pitna voda, osnovno zdravstveno varstvo in izobraževanje v izrednih razmerah, namenila humanitarno pomoč v višini 10 milijonov EUR. To je vključevalo 1 milijon EUR za dejavnosti, povezane s pandemijo COVID-19. Latinska Amerika in Karibi Latinsko Ameriko in Karibe so večrazsežnostne posledice pandemije COVID-19 zelo močno prizadele. EU je regijo podprla s 16,9 milijona EUR (vključno z 0,9 milijona EUR iz naslova epidemij) za spoprijemanje s posledicami pandemije med najbolj ranljivimi skupinami (vključno z avtohtonimi skupnostmi). Južna Amerika Venezuela Poleg dolgotrajne gospodarske recesije in hiperinflacije je pandemija COVID-19 v Venezueli povečala potrebe po zdravstvenemu varstvu, vodi, hrani in izobraževanju. Po podatkih Visokega komisarja Združenih narodov za begunce in Mednarodne organizacije za migracije je od začetka krize svojo državo zapustilo približno 6 milijonov Venezuelcev. EU je leta 2021 namenila 82,2 milijona EUR za podporo venezuelskim migrantom/beguncem ter gostiteljskim skupnostim v sosednjih državah, kot so Kolumbija, Peru in Ekvador. Kolumbija Humanitarne razmere v Kolumbiji so se leta 2021 močno poslabšale zaradi prihoda 1,8 milijona venezuelskih beguncev in povečanega notranjega nasilja. EU je zagotovila 12,2 milijona EUR nujne pomoči ljudem, ki so jih prizadeli notranje nasilje, razseljevanje in omejitev gibanja (zlasti za manjšine), ter še naprej sodelovala pri pripravljenosti na nesreče (2 milijona EUR). Srednja Amerika Gvatemala, Honduras in El Salvador V skladu z načrtom pregleda humanitarnih potreb za te države za leto 2021 je humanitarno pomoč potrebovalo 8,3 milijona ljudi. Poleg tega je bilo več kot 1,7 milijona oseb notranje razseljenih. Celinska in medcelinska gibanja prebivalstva so se v letu 2021 močno povečala. EU je leta 2021 z odzivom v višini 12,3 milijona EUR pomagala približno 860 000 upravičencem in obravnavala ključne potrebe najranljivejših žrtev in preživelih žrtev organiziranega nasilja, zlasti z zagotavljanjem zaščite in pomoči ter pomoči v preskrbi s hrano. Karibi, vključno s Haitijem Socialno-ekonomska kriza v celotni regiji se je zaradi pandemije COVID-19 še zaostrila, zaradi česar se je že tako neustrezna prehranska varnost še poslabšala. 10 milijonov ljudi je trpelo zaradi zmerne neustrezne prehranske varnosti, 1 milijon pa zaradi hude neustrezne prehranske varnosti. EU je leta 2021 še naprej podpirala odpornost in pripravljenost na nesreče v regiji ter v ta namen dodelila skupno 3,9 milijona EUR, vključno z nujno pomočjo v odziv na izbruh vulkana Soufrière na Svetem Vincenciju in Grenadinah.

Na Haitiju so se nasilje in ozemeljski spori med oboroženimi tolpami v Port-au-Prince po juniju 2021 močno povečali, več kot 19 000 registriranih notranje razseljenih oseb pa se sooča z resnimi grožnjami njihovi varnosti. EU je mobilizirala 17 milijonov EUR za ublažitev akutne neustrezne prehranske varnosti na Haitiju, za pomoč žrtvam nasilja in njihovo zaščito, za ublažitev posledic potresa 14. avgusta 2021 ter za ukrepe za pripravljenost na nesreče. Azija in Pacifik Osrednja Azija Afganistan, Pakistan in Iran Humanitarne razmere v Afganistanu in sosednjih državah, predvsem v Iranu in Pakistanu, so se od talibanskega prevzema oblasti avgusta 2021 drastično poslabšale. Po oceni , ki temelji na integrirani klasifikaciji faz prehranske varnosti (Integrated Food Security Phase Classification oz. IPC), je 24 milijonov ljudi v Afganistanu potrebovalo humanitarno pomoč zaradi zaskrbljujočih razmer v zvezi z neustrezno prehransko varnostjo, pandemijo COVID-19 in krčenjem gospodarstva. Med januarjem in 19. decembrom 2021 je bilo na novo notranje razseljenih 682 031 oseb. EU je dodelila skupno 251,5 milijona EUR za 5 milijonov upravičencev, ki nujno potrebujejo pomoč. Prek humanitarnega zračnega mostu EU je bilo v Kabul prepeljanih približno 280 ton tovora, predvsem medicinske opreme, sanitetnega materiala v zvezi s COVID-19 in živil. Bangladeš V skladu z načrtom skupnega odzivanja za leto 2021 se je zaradi begunske krize ljudstva Rohinga v regiji Cox's Bazar nahajalo 884 000 beguncev brez državljanstva. Humanitarne potrebe, za katere je EU namenila 41,1 milijona EUR, so vključevale pomoč pri preskrbi s hrano, zdravstveno varstvo, prehrano, vodo in sanitarije, zaščito, zatočišče in izobraževanje. Mjanmar Po vojaškem udaru v Mjanmaru februarja 2021 so bile humanitarne razmere še naprej izjemno nestabilne, saj je bilo konec leta 2021 razseljenih približno 700 000 ljudi. EU je mobilizirala 24,8 milijona EUR pomoči, predvsem za večsektorsko odzivanje na izredne razmere, zaščito, pomoč pri preskrbi s hrano, zdravstveno varstvo, prehrano, vodo in sanitarije, zatočišče in izobraževanje. Filipini Oborožen spopad v Mindanau velja za eno najpomembnejših prezrtih kriz. Tudi Filipine ogrožajo naravne nesreče, saj je bilo v zadnjem letu zaradi njih prizadetih več milijonov ljudi. EU je leta 2021 namenila 7 milijonov EUR za obravnavo potreb, povezanih predvsem s konflikti v Mindanau in naravnimi nesrečami, zlasti tajfuni. Potrebe prizadetih ljudi (vključno z notranje razseljenimi osebami) so bile zadovoljene z denarnimi transferji. Bližnji vzhod in sosedstvo (južno in vzhodno) Sirija Humanitarno pomoč je zaradi večplastnega oboroženega spopada v Siriji potrebovalo 13,4 milijona ljudi. EU je za pomoč ranljivemu prebivalstvu namenila 140 milijonov EUR ter zagotovila hrano, zdravila, vodo in zatočišča. Cilj pomoči EU je bil izboljšati življenjske pogoje, kar zadeva zdravje, zaščito in izobraževanje. Komisija je tudi organizirala in sopredsedovala konferenci o podpori prihodnosti Sirije in širše regije ter sodelovala v projektni skupini za humanitarno pomoč v zvezi z mednarodno podporno skupino za Sirijo. Libanon in Jordanija V Libanonu so politična nestabilnost in napetosti v skupnostih vplivale na diskurz in območje zaščite za sirske begunce ter povzročile težave pri dostopu humanitarnih partnerjev, kar je vplivalo na njihovo zmožnost zagotavljanja pomoči.

V Jordaniji se je zaradi pandemije COVID-19 še poslabšal dostop beguncev do osnovnih storitev, kot so nastanitev ali izobraževanje, zlasti tistih, ki so prebivali v taboriščih. EU je pomagala sirskim beguncem in ranljivemu gostiteljskemu prebivalstvu v Libanonu in Jordaniji tako, da se je zavzemala za njihovo zaščito in jim olajšala dostop do osnovnih storitev, kot so zdravstvene storitve, nastanitev, izobraževanje ali storitve na področju vode, sanitarne oskrbe in higiene.Skupna humanitarna pomoč EU je znašala 72,5 milijona EUR. Palestina EU je zagotovila 34,7 milijona EUR za podporo ranljivim civilistom v Gazi, ki so bili v vse slabšem socialno-ekonomskem okolju izpostavljeni konfliktom, in ranljivim skupnostim na Zahodnem bregu, ki jim grozi prisilna razselitev in nimajo dostopa do osnovnih storitev. To je vključevalo odzivanje na izredne razmere med stopnjevanjem napetosti maja 2021. EU si je še naprej prizadevala za spoštovanje mednarodnega humanitarnega prava v Gazi, vzhodnem Jeruzalemu in na Zahodnem bregu. Irak 1,2 milijona ljudi je ostalo razseljenih po vsej državi, več kot 85 % notranje razseljenih oseb pa je živelo na neformalnih lokacijah zunaj taborišč. Humanitarna pomoč EU (28,5 milijona EUR) je bila namenjena zadovoljevanju potreb najbolj ranljivih notranje razseljenih oseb z zagotavljanjem večsektorske pomoči. Financiranje je podpiralo tudi dostop izključenih in marginaliziranih oseb do cepljenja proti COVID-19 , preventive in sistemov zdravstvenih napotitev. Jemen V Jemnu še naprej vlada največja humanitarna kriza na svetu, saj humanitarno pomoč in zaščito potrebuje 20,7 milijona ljudi. Več kot 4 milijone ljudi je bilo razseljenih zaradi oboroženega spopada, ki še poteka. Izredne razmere na področju neustrezne prehranske varnosti v Jemnu so ene od najobsežnejših na svetu, saj se 16,2 milijona ljudi spoprijema z izjemnim pomanjkanjem hrane. EU je zagotovila 134 milijonov EUR za življenjsko pomembno pomoč in je namenjena ljudem, ki so neposredno izpostavljeni oboroženim spopadom ali živijo na območjih z visokim tveganjem neustrezne prehranske varnosti, podhranjenosti in epidemij. Turčija EU je Turčiji namenila 325 milijonov EUR za nadaljnjo podporo največjemu številu beguncev na svetu. Zaradi pandemije COVID-19 so se potrebe beguncev še povečale. Zaščita ostaja glavna potreba, saj imajo begunci težave pri dostopu do socialnih storitev in uveljavljanju svojih pravic. Leta 2021 je EU podprla več kot 1,5 milijona beguncev, ki so z mesečno denarno pomočjo zadovoljevali osnovne potrebe (v okviru mreže socialne varnosti v sili), ranljivim begunskim družinam, katerih otroci so obiskovali šolo, pa je pomagala v okviru pogojnega denarnega nakazila za izobraževanje (CCTE). V letu 2021 je CCTE pomagalo več kot 695 000 otrokom. Ukrajina Varnostne razmere v Ukrajini, zlasti v vzhodni Ukrajini, so bile nestabilne že pred začetkom ruske vojne agresije na Ukrajino. Že leta 2021 je humanitarno pomoč potrebovalo 3,4 milijona ljudi. EU je zato namenila 28,9 milijona EUR, ki je leta 2021 dosegla več kot 750 000 ljudi, tudi na območjih Ukrajine v Doneški in Luganski oblasti, ki niso pod vladnim nadzorom. Sredstva so pomagala ljudem na področju zdravja, osnovnih potreb, dostopa do vode, izobraževanja v izrednih razmerah in zaščite, vključno z izobraževanjem o nevarnosti min. Belorusija Unija je nemudoma obravnavala humanitarne posledice migracijske krize, ki jo je ustvaril beloruski režim in jo uporabil v politične namene ter ki se je novembra 2021 zaostrila. EU je humanitarnim partnerjem zagotovila 700 000 EUR za zagotavljanje pomoči ljudem, ki so obtičali na zunanjih mejah EU z Belorusijo. Horizontalne prednostne naloge

Komisija je marca 2021 sprejela sporočilo o humanitarnih dejavnostih Evropske unije , v katerem je opredelila strateško vizijo vloge EU kot akterke na humanitarnem področju in jasen načrt za humanitarne dejavnosti EU v prihodnjih letih. Sporočilo vsebuje ukrepe za razširitev baze donatorjev za humanitarne dejavnosti v EU in zunaj nje, okrepitev prizadevanj za spodbujanje spoštovanja mednarodnega humanitarnega prava v oboroženih spopadih ter zagotovitev čim boljših rezultatov glede na denarni vložek, hkrati pa čim večji učinek pomoči na terenu. Mednarodno humanitarno pravo EU je leta 2021 še naprej sistematično javno zagovarjala mednarodno humanitarno pravo, na primer z javnimi izjavami in intervencijami v večstranskih forumih, kot so spremljevalni dogodek ob robu Generalne skupščine ZN septembra 2021, pripravljalno delo evropskega humanitarnega foruma s spletnim seminarjem 26. novembra 2021 ali s podporo močnejši humanitarni diplomaciji EU. Obsežen nabor ukrepov Komisije je bil vključen v poročilo iz leta 2021 o smernicah EU za spodbujanje spoštovanja mednarodnega humanitarnega prava , ki je bilo objavljeno junija 2022. Komisija je v okviru dogodka, ki ga je skupaj z Belgijo organizirala 23. septembra 2021 ob robu zasedanja Generalne skupščine ZN leta 2021, ter serije razprav o varnosti in zaščiti humanitarnega in zdravstvenega osebja v oboroženih spopadih prav tako spodbujala zaščito izobraževanja pred napadi, zaščito otrok v oboroženih spopadih ter varnost in zaščito humanitarnega in zdravstvenega osebja v oboroženih spopadih. Izobraževanje v izrednih razmerah Komisija je leta 2021 še naprej namenjala 10 % svojega prvotnega proračuna za humanitarno pomoč za izobraževanje v izrednih razmerah, ki podpira formalno in neformalno izobraževanje ter spodbuja celostne in inovativne rešitve za zagotovitev, da imajo vsi otroci, ki so jih prizadeli oboroženi spopadi in humanitarne krize, zlasti dekleta, enakopraven dostop do varnega in kakovostnega učenja. Ta sredstva so znašala 146 milijonov EUR in pomagala več kot 2,3 milijona otrokom. Pomoč pri preskrbi s hrano in neustrezna prehranjenost Glede na svetovno poročilo o prehranskih krizah iz leta 2021 je več kot 155 milijonov ljudi leta 2020 doživljalo hudo lakoto, ki je zahtevala nujno pomoč v obliki hrane, prehrane in preživljanja. Zaradi pandemije COVID-19 so se te številke v prvi polovici leta 2021 še povečale, in sicer na 161 milijonov. EU je znatno povečala sredstva za humanitarno pomoč državam, ki jih je neustrezna prehranska varnost najbolj prizadela. Zavezala se je, da bo v obdobju 2021–2024 za boj proti slabi prehranjenosti namenila vsaj 1,1 milijarde EUR. Poleg tega so se nadalje povezovali humanitarno delovanje, razvoj in mir v prehranskih krizah ter spodbujali pristopi k preventivnemu ukrepanju. Zdravje Potrebe po podpori na področju duševnega zdravja in psihosocialni podpori so se še naprej povečevale. V letu 2021 je Komisija na tem področju izvajala več pobud, pri čemer je zlasti podpirala partnerje v okviru evropske zmogljivosti za humanitarni odziv 2021 pri razvoju politik in orodij za večje vključevanje podpore na področju duševnega zdravja in psihosocialne podpore v vse sektorje in zbiranje kakovostnih podatkov. Pripravljenost na nesreče Komisija je leta 2021 še naprej krepila pripravljenost na nesreče in preventivno ukrepanje. Pripravljenost na nesreče se je še naprej vključevala tudi v dejavnosti odzivanja na humanitarno pomoč. 49 % vseh humanitarnih projektov EU, financiranih leta 2021, je vključevalo dejavnosti pripravljenosti na nesreče. Komisija je v posvetovanju s partnerji pripravila nove smernice za pripravljenost na nesreče , ki jih je objavila leta 2021, v njih pa je opisala svoj pristop k pripravljenosti na nesreče in k humanitarnem odzivanju, ki temelji na tveganjih. Denarna pomoč Komisija je v skladu s sklepi Sveta o večnamenski denarni pomoči in zavezami velikega dogovora spodbujala uporabo denarnih nakazil v ustreznem okolju, ki bi prizadetim ljudem ponujala večjo izbiro, prilagodljivost in nadzor nad svojim življenjem. Komisija je pripravila nov dokument o tematski politiki o denarnih transferjih , ki je bil sprejet leta 2022. Inovacije in vključevanje zasebnega sektorja Komisija je objavila razpis za zbiranje predlogov za projekte s humanitarnimi partnerji, katerih cilj je mobilizacija zasebnega sektorja in finančnega kapitala za humanitarne projekte. Komisija je okrepila delo na področju varstva podatkov in odgovorne izmenjave osebnih podatkov ter zagotovila smernice o teh vprašanjih v okviru novega dokumenta o tematski politiki o denarnih transferjih . EU Humanitarian Aid Flight, humanitarni zračni most in druga podpora humanitarnim zračnim operacijam

EU Humanitarian Aid Flight (ki se je prej imenoval ECHO Flight) je storitev zračnega humanitarnega prevoza, ki zajema štiri zrakoplove. Z letalskimi operacijami je bil v letu 2021 zagotovljen prevoz več kot 10 000 humanitarnih delavcev in več kot 200 ton humanitarnega tovora za približno 150 projektov, ki so jih izvajali humanitarni partnerji Komisije in druge humanitarne organizacije v Demokratični republiki Kongo, Keniji in Maliju. 8,8 milijona EUR, ki jih je EU dodelila v letu 2021, je prispevalo k podpori letalskim storitvam Svetovnega programa za hrano in humanitarne pomoči Združenih narodov v Nigeriji, logistični operaciji v Maliju s Handicap International ter izvajanju operacij EU HAB v Etiopijo, Haiti, Afganistan in Mozambik (21 letov – 500 ton humanitarnega tovora). Povzetek ocen, opravljenih v letu 2021 Ocena izvajanja dokumenta o tematski politiki GD ECHO z naslovom „Spol: pomoč, prilagojena različnim potrebam“ iz julija 2013, 2014–2018 Ocena je pokazala ustrezno skladnost z ustreznimi politikami na ravni EU in svetovni ravni, pomembno dodano vrednost Pozivu k ukrepanju za zaščito pred nasiljem na podlagi spola v izrednih razmerah ter proaktivno usklajevanje in zagovorništvo z državami članicami. Vključevanje načela enakosti spolov v operacije se je izboljšalo. Ocena humanitarnega odziva Evropske unije na begunsko krizo ljudstva Rohinga v Mjanmaru in Bangladešu, 2017–2019 V oceni je bilo ugotovljeno, da je GD ECHO prispeval k doseganju ciljev preprečevanja in lajšanja človeškega trpljenja, ohranjanja človeškega dostojanstva in spoštovanja humanitarnih načel. To je vključevalo tudi ključno vlogo pri usklajevanju in zagovorništvu. Ocena humanitarne pomoči Evropske unije v Siriji, 2016–2018 V oceni je bilo ugotovljeno, da je GD ECHO edinstveno prispeval h krepitvi dolgoročnega učinka humanitarne pomoči v Siriji ter izboljšal pokritost odziva na težko dostopnih in obleganih območjih. Odziv je bil skladen s humanitarnimi načeli in dobro usklajen z drugimi akterji na področju humanitarne pomoči.

Izvrševanje proračuna humanitarne pomoči za leto 2021 Sporazumi o financiranju na področju humanitarne pomoči, ki jih je Komisija sklenila leta 2021, so na voljo na spletnem mestu . Izvrševanje proračuna humanitarne pomoči IZVRŠEVANJE PRORAČUNA HUMANITARNE POMOČI ZA LETO 2021 Brez zunanjih namenskih prejemkov iz držav članic (v milijonih EUR) Regija/država Znesek v % Afrika 732 33 % Kotlina v zgornjem delu Nila 174 Srednja Afrika 131 Velika jezera 73 Afriški rog 170 Južna Afrika, Indijski ocean 45 Zahodna Afrika 121 Severna Afrika 20 Bližnji vzhod, jugovzhodna Evropa in vzhodno sosedstvo 756 35 % Bližnji vzhod 409 Jugovzhodna Evropa in vzhodno sosedstvo 374 Azija, Pacifik 330 15 % Jugozahodna in Srednja Azija 251 Jugovzhodna Azija in Pacifik 79 Latinska Amerika, Karibi 144 7 % Latinska Amerika 125 Karibi 20 Nesreče po svetu 154 7 % Dopolnilne operacije in podpora 75 3 % SKUPAJ 2 190 100 % Dodatne informacije in viri •Splošne informacije o GD ECHO: http://ec.europa.eu/echo/en •Finančne informacije o dejavnostih Evropske komisije na področju humanitarne pomoči v letu 2021: